Silje (31) så for seg drømmelivet. Hun tror det hjalp henne med å oppnå det.
Hun er inspirert av manifestasjon – en populær trend som handler om at du kan få det du ønsker deg ved hjelp av tankekraft.  (BERGENS TIDENDE): Silje Vik fra Øygarden satt ved spisebordet på hybelen i Kristiansand. Hun var 26 år og snart ferdig utdannet sykepleier.  Men hun følte seg urolig. Hun var usikker på om studiet var riktig, om hun egentlig ville bli sykepleier. Hun var usikker på hvor hun skulle bo og hvordan ting skulle bli. Silje hadde ikke tegnet siden hun var liten. Nå tok hun frem fargeblyantene.  Hun tegnet en glad, sterk og muskuløs jente med fine klær. Hun tegnet natur og fjell. En hund, gode venner og masse sol. Studenten som følte hun manglet gnisten, tegnet en jente med masse livsglede.  Tegningen var et uttrykk for hva hun ønsket seg aller mest i livet.  Silje Vik forklarer til Bergens Tidende at hun tror på manifestasjon. Det er et begrep som brukes om å gjøre en tanke eller idé til virkelighet. Hun er langt fra den eneste som har latt seg inspirere av trenden. Selvhjelpsboken «The Secret» kom i 2006. Den handlet i stor grad om manifestasjon, og noe av budskapet var at hvis du tenker positivt, kan du få positive ting til å skje i livet ditt. Boken ble ekstremt populær og solgte over 30 millioner eksemplarer. Den bidro også til at manifestering nådde sosiale medier og er nå blitt en trend på Tiktok. Influenser Sophie Elise har også latt seg inspirere av dette. Hun ga ut «Boken om din fremtid» i 2023. Den består blant annet av blanke sider der leseren selv kan fylle ut sine egne mål og drømmer. – Manifestering handler om å endre på ting med egen tankekraft, sier Margrethe Løøv, førsteamanuensis i religionsvitenskap ved NLA Høgskolen. Søker man opp «hvordan manifestere» på Tiktok, får man tips om at man blant annet kan lage en collage av bilder av det man ønsker seg. Man kan også skrive ned det man vil ha flere ganger, eller se for seg at man har fått alt man ønsker seg og forteller om det til noen andre. Unge deler videoer der de «manifesterer» for å få renere hud, for å sikre seg drømmejobben, for å bli sammen med den de er forelsket i eller for å oppnå toppkarakterer. I tillegg til å bruke tegninger, forklarer Silje Vik at hun har flere andre «måter å komme i kontakt med universet på». Hun skriver dikt, leser bøker og visualiserer. Hun bruker krystaller og mediterer. Og hun bruker orakelkort. – Orakelkortene har jeg fått i bursdagsgave. I starten trakk jeg ett kort hver dag. Kortene kan minne om tarotkort, og viser en tekst med en beskjed. For å få beskjeden, stokker man kortene og trekker ut et fra bunken. Silje trekker så mange kort som hun føler at hun trenger. Kortene skal besvare et spørsmål hun har, eller gi henne en beskjed. – Hvis jeg er glad, så bruker jeg det for å få bekreftelse. Når jeg er nede eller avstengt, bruker jeg det som et hjelpemiddel for å åpne opp for universet. Jeg bruker det for å finne ut av hvem jeg er i livet, og hva neste steg er. – Jeg tror at når jeg tar det riktige valget i forhold til meg, hvem jeg er og mine verdier, så vil universet gi meg det jeg skal ha og trenger. Hun mener at universet har en plan. Hvis man ikke er klar for å motta planen, så blir det vanskelig å ta imot. Hun tror at man først vil få tilgang på «det som er ditt», når man har distansert seg fra det som ikke er «ment for deg».  – Man må begynne å forstå handlingsmønstrene sine, hvem man er og hvorfor man gjør som man gjør. Hvis du hele tiden holder deg til det samme gamle, så vil du aldri være mottagelig for det som skal komme din vei.  – Vi har muligheten til å skape vår en egen realitet. Det er vår styrke som menneske, tror hun.  Mennesker har til alle tider hatt et behov for å tro, sier psykolog Maria Abrahamsen. Mange kjenner henne fra Tiktok- og Instagram-kontoene Psyktdeg, hvor hun har rundt 130.000 følgere. Der tar hun opp temaer som psykisk helse, og formidler problemstillinger på en lettfattelig måte.  Når færre er religiøse, etterlater det seg et tomrom der vi savner en felles mening, ifølge Abrahamsen. Derfor trenger mennesker tro som en trøst, sier hun.  – Vi undrer oss over egen eksistens, og blir nysgjerrige på hvorfor vi er til og hva som er meningen med livet.  Psykologen er selv interessert i trenden manifestering. Hun sier at fenomenet ikke bare tilhører sosiale medier som Tiktok, men at appen har gjort tankesettet mer tilgjengelig for flere unge, og slik skapt en større interesse.  Hun betegner det som «magisk tenkning», men sier at man må handle for å oppnå det man ønsker at skal gå i oppfyllelse. – Man kan ikke låse seg ned i kjelleren og tenke at man skal få gode karakterer uten å lese. Jeg tror mange kan bli skuffet hvis de fraskriver seg ansvar, og ikke skaper mulighetene som trengs for å oppnå de tingene de har lyst til. Visualisering kan likevel ha en positiv effekt, men man må visualisere ting som er realistiske, mener hun.  – For meg er det ikke realistisk å få råd til en villa i Spania om et år, men det er realistisk å visualisere en ukes ferie, sier Abrahamsen.  Margrethe Løøv forklarer at manifestering og troen på universet er en form for nyreligiøsitet. Hun er førsteamanuensis i religionsvitenskap. – Mange nyreligiøse mener at man er født på jorden med en hensikt, for å gjøre eller oppnå visse ting.  Løøv sier at det er mye som defineres som nyreligiøsitet. De ulike retningene deler en interesse for spiritualitet og er preget av å være løst strukturert og fokusert på individet. Hun mener at alternativ religiøs tankegang er mer synlig nå enn før.  – Det er flere som tror på manifestering, og færre som tror på Gud i tradisjonell forstand. Mange setter i dag likhetstegn mellom Gud og universet. Ifølge Løøv har forståelsen av det guddommelige som en kraft eller energi, tatt over for troen på en herre for mange. Hun mener at troen på universet kan virke mer naturlig for mennesker i sekulære samfunn.  – Universet går opp med en vitenskapelig tenkemåte. Troen på en universell energi fremstår mer i takt med det man lærer på skolen. Hjemme i Siljes leilighet i Øygarden labber hunden Amar rundt, slik som Silje så for seg. Hun forteller hvordan drømmene fra tegningen ble til virkelighet. – Det er mye endring av tanker og mentalitet. Og så må man jobbe med egenverdi og selvkjærlighet. I Øygarden har Silje nå naturen rett utenfor døren. Ute føler hun seg fri, og nært knyttet til både universet og seg selv. Hver dag går hun tur med Amar i rundt en time. Da går de gjerne ned til sjøen og sitter ved svaberget. For å komme seg dit, må man gå en snirklete og bratt vei i skogen.  – Sjøen og naturen er basen i livet mitt. Det er et fint dyreliv her ute.  Silje omtaler det som en fin manifestasjon at hun fikk en leilighet i naturen. Den flyttet hun inn i etter å ha møtt Jamil. Da hadde hun visualisert at en trygg og naturglad mann som ikke var redd for å snakke om følelser, skulle komme inn i livet hennes. I fjor høst fridde Jamil til Silje. Hun er stolt når hun viser frem ringen hun fikk av ham.  – Den passer litt dårligere enn den gjorde før, for jeg har trent mye styrke og fått tykkere fingre.  Silje har fått flere nye venner som tror på det samme som henne. De møtes ofte for å meditere.  – Jeg har nå fantastiske relasjoner i livet mitt som jeg er utrolig takknemlig for.  Silje forklarer at hun tidligere var en pessimistisk sjel som var i tvil om livet kunne bli bra. Da hun tegnet, var hun redd for at det ikke skulle gå i oppfyllelse, men håpet på at det kunne skje.  – Jeg tegnet alt jeg ville ha, også kom det. Det er veldig fint å se tilbake på sånne ting. – Kanskje noe av det største jeg har manifestert, er en enorm fred i livet og i meg selv.  Etter å ha jobbet som sykepleier i noen år, startet Silje på en mastergrad i helsefremmende arbeid og helsepsykologi. For tiden skriver hun den avsluttende oppgaven. – Manifesterer du noe nå? – Ja, jeg manifesterer at det skal gå bra med masteroppgaven. Foreløpig gjør det det.
Silje Vik fra Øygarden har brukt metoden «manifestasjon» for å få hva hun ønsker seg. Hun tegner det hun håper å oppnå i livet. Denne metoden handler om å bruke tankekraft for at sine ønsker skal bli til virkelighet.  Manifestasjon er en trend som har spre seg på sosiale medier, blant annet TikTok. Metodene kan variere.  Psykolog Maria Abrahamsen og førsteamanuensis i religionsvitenskap Margrethe Løøv gir hver sin tolkning av fenomenet. Abrahamsen kaller det «magisk tenking» og påpeker viktigheten av å være aktiv for å oppnå sine mål. Løøv assosierer det med nyreligiøsitet og ser på det som en ny form for tro.